Налшык и топджэгу ныбжьыщIэхэр Тбилиси щытокIуэ
Налшык и «Спартак» ныбжьыщIэ футбол командэм хэт 2005 гъэм къалъхуахэр Тбилиси щекIуэкIа зэхьэзэхуэм япэу хэтащ.
Мыпхуэдэ турнирыр илъэс 24-рэ хъуауэ ирагъэкIуэкI. Зэпеуэм кърихьэлIат Азербайджаным къикIа командитI, Налшык и «Спартак»-м и гъэсэнхэр, Грузием (Куржым) и сабий школхэм екIуалIэхэр. Ди командэр зыгъэхьэзырар, абыхэм ядэлажьэр Iэпщэ Азнаурщ.
«Спартак»-м и гъэсэнхэм гулъытэ хэха къахуищIащ Куржым спортымкIэ и министр Хачикашвили Тариэл. Абы къыхигъэщащ Къэбэрдей-Балъкъэрым къикIыу къэкIуахэр хьэщIэ лъапIэ дыдэу къызэралъытэр икIи пщIэ лей абыхэм зэрыхуащIыр. ЩIыналъитIыр зыхуэхамэу зэрыщымытри жиIащ. Апхуэдэуи псалъэ гуапэкIэ гупым зыхуагъэзащ а къэралым и лъэпкъ футбол федерацэм и унафэщI Кобиашвили Леванрэ Муджири Давидрэ.
Топджэгу нэужьым ди командэм зыщрагъэплъыхьащ Тбилиси къалэм, «Динамо» стадион цIэрыIуэм.
КъБР-м щыщу а зэхьэзэхуэм еплъыну кIуахэщ сабийхэм я адэ-анэ зыбжанэ. Абыхэм къызэрыхагъэщамкIэ, Куржым футболым пщIэшхуэ щыхуащI. Аращи, узыщыгуфIыкIынщ ди гъэсэнхэм а щIыналъэм зэфIэкI лъагэ къызэрыщагъэлъэгъуар икIи зэхьэзэхуэм и кубок цIыкIур къызэрахьар.
Темыр Уэлий.
